Projekts uz 03.04.2023.

Vēlamais izskatīšanas laiks:

AK 12.04.2023.

Domes sēdē 26.04.2023.

Sagatavotājs: Arnis Rozītis

Ziņotājs: Arnis Rozītis

PROTOKOLLĒMUMS

**Par āra trenažieru demo komplekta izvietošanu**

Ādažu novada pašvaldības dome izskatīja SIA “Omnigym Latvija”, reģ. Nr. 50203430471, juridiskā adrese: Elenburgas iela 111 - 3, Upesciems, Garkalnes pag., Ropažu nov., LV-2137 (turpmāk – SIA), 2023. gada 31. marta priekšlikumu par sadarbību iedzīvotāju iesaistes pētījumā par trenažieru pieejamību un lietderību veselīga dzīvesveida un aktivitāšu īstenošanai. SIA apņemas no 2023. gada 22. jūnija līdz 27. jūlijam pašvaldībai piederošā publiskā vietā bez maksas uzstādīt 9 āra trenažierus uz pārvietojamām platformām un veikt to uzturēšanu, kā arī informācijas plāksni ar aicinājumu lietotājiem sniegt atgriezenisko saiti un izteikt viedokli par šādu objektu noderību ilgtermiņā.

Trenažieru komplekta trenažieri nodrošina pilnvērtīgu spēka treniņu visām galvenajām muskuļu grupām - spiešanai guļus, pietupieniem, vilkšanai no augšas un no priekšas, bicepsu un tricepsu trenažieri, spiešanai guļus uz slīpa sola un no pleciem; kā arī daudzfunkcionālā stacija ar vēdera preses solu, muguras solu un līdztekām.

Trenažieri ir unikāli ar to, ka iespējams ērti regulēt ceļamo svaru, piemērojot lietošanu plašam iedzīvotāju lokam neatkarīgi no vecuma un fiziskās sagatavotības. Trenažieri ir biomehāniski izstrādāti tāpat kā iekštelpu trenažieri un nodrošina pareizas celšanas trajektorijas, tādējādi mazinot traumu risku un nodrošinot vingrinājumu efektivitāti.

Pašvaldības sadarbība ar SIA atbilst novada iedzīvotāju interesēm, turklāt Pašvaldību likuma 4. panta pirmās daļas 6. un 7. punktā noteikts, ka pašvaldības autonomā funkcija ir gādāt par iedzīvotāju veselību – īstenot veselīga dzīvesveida veicināšanas pasākumus, kā arī veicināt sporta attīstību.

Pasākums atbilst Attīstības programmas (2021.-2027.) vidējā termiņa prioritātei “VTP5: Pašvaldības nekustamo īpašumu attīstība, pašvaldības teritorijas labiekārtošana” rīcības virzienam “RV5.1: Sadarbības veicināšana ar citām pašvaldībām, iestādēm un organizācijām”, uzdevumam “U5.1.1: Sekmēt novada publiskās ārtelpas attīstību”, pasākumam “Ā5.1.1.2. Pasākumi sabiedrisko aktivitāšu teritoriju uzlabošanai”.

Noslēdzoties 5 nedēļu izmēģinājuma periodam, SIA paredz apkopot iedzīvotāju atbildes un ar rezultātiem un secinājumiem iepazīstināt pašvaldību.

Demo komplekta izvietošana neuzliek pašvaldībai pienākumu iegādāties šāda veida trenažierus un pašvaldība nenes atbildību par aprīkojumu tā eksponēšanas laikā.

Pašvaldības administrācijas Sporta nodaļa kopā ar SIA apsekoja pašvaldībai piederošos zemesgabalus un ierosina izvietot demo komplektu (prioritārā secībā) kādā no īpašumiem, saskaņā ar grafisko pielikumu Nr.1:

1. Vējupes pludmale, Ādaži, Vējupes iela 2, kadastra Nr. 80440080203 (Nr.1);
2. Zaļā zona, pretī domes ēkai, Ādaži, Vējupes iela 2, kadastra Nr. 80440080203 (Nr.2);
3. Ādažu stadionam pieguļošā teritorija, Ādaži, Gaujas iela 30, kadastra |Nr. 80440080192 (Nr.3);
4. bruģēts laukums pie Ādažu sākumskolas, Ādaži, Attekas iela 16, kadastra Nr. 80440070385010 (Nr.4).

Pamatojoties uz Pašvaldību likuma 4. panta pirmās daļas 5., 6. un 7. punktu, 5. panta trešo daļu, kā arī Attīstības komitejas 12.04.2023. atzinumu, atklāti balsojot, ar X balsīm „par”, „pret” – X, „atturas” – X, Ādažu novada dome **NOLEMJ:**

1. Slēgt ar SIA “Omnigym Latvija” līgumu par sadarbību pētījumā par āra trenažieru noderīgumu un iedzīvotāju iesaisti to izmantošanā.
2. Juridiskajai un iepirkumu nodaļai līdz 2023. gada 24. maijam sagatavot sadarbības līguma projektu 1. punkta izpildei, iekļaujot šādus nosacījumus:
	1. 9 āra trenažieru demo komplekts tiek izvietots Vējupes pludmalē, Vējupes iela 2, Ādaži, kadastra Nr. 80440080203, no 22.06.2023. līdz 27.07.2023.;
	2. 2.1. punktā minētie trenažieri ir publiski pieejami un bez maksas;
	3. trenažieri, kā arī to uzstādīšanai izmantotās konstrukcijas un pamati atbilst visām normatīvajos aktos noteiktajām prasībām par attiecīgās ierīces izmantošanas drošību;
	4. pašvaldība neatbild par uzstādīto trenažieru bojāšanu vai bojāeju sadarbības līguma darbības laikā;
	5. SIA “Omnigym” apkopo un iesniedz pašvaldībai aptaujas rezultātus;
	6. demo komplekta izvietošana neuzliek par pienākumu pašvaldībai iegādāties eksponētos trenažierus.
3. Pašvaldības izpilddirektoram parakstīt 2. punktā noteikto līgumu.
4. Sporta nodaļas vadītājam veikt lēmuma izpildes kontroli.